༄༅།།རེབ་གོང་གྲུབ་ཐོབ་རྣམ་པ་གསུམ་གྱི་ནང་ཚན་སྐུ་མཆེད་ཆུང་བ་ནི།གྲུབ་པའི་དབང་ཕྱུག་ཁྱུང་དཀར་ཚངས་པ་ཞེས་མཚན་སྙན་ཡོངས་སུ་གྲགས་པ་དེ་ཉིད་ཀྱིས་གསེར་ལྗོངས་བྱང་ཕྱོགས་ཀྱི་རི་ཁྱུང་ཆེན་དར་མ་མཁའ་ལ་ལྡིང་བ་ལྟ་བུའི་བྱ་རྒྱབ་ཏུ་གཞི་བཟུང་ནས་གདུང་རྒྱུད་སྤེལ་བ་དང་ལྷན་ཅིག་སྒྲུབ་སྡེ་ཁྱད་པར་འཕགས་པའི་དགོན་སྡེ་ཕྱག་བཏབས་པ་ལ་ཁྱུང་བོ་དར་ལྡིང་དགོན་ཞེས་སུ་གྲགས།དེ་ཡང་འདུལ་བའི་སྡེ་མ་ཡིན་ལ།གསང་སྔགས་རིག་པ་འཛིན་པའི་འདུས་སྡེ་རྨད་དུ་བྱུང་བ་ཞིག་ལགས།མི་ལོ་སྟོང་ཕྲག་ལྷག་གི་སྔོན་ནས་བཟུང་།བསྟན་པ་ཕྱི་དར་གྱི་དབུ་བརྙེས་པའི་བར་དུ།གཏེར་དུ་མ་སོང་བའི་དབལ་རམ་འབུམ་གསུམ་གྱི་བསྟན་པ་དང་རྫོགས་ཆེན་སྙན་བརྒྱུད་ཀྱི་བསྟན་པ་ཤིན་ཏུ་དར་ཞིང་ཕྲིན་ལས་འཕེལ་རྒྱས་བྱུང་།གྲུབ་རྗེས་དམ་པ་དེ་ཉིད་ཀྱི་མཛད་རྗེས་དང་ཐུགས་བསྐྱེད་རླབས་བོ་ཆེའི་མཐུ་ལ་བརྟེན་ནས།ཁྱུང་དཀར་གྱི་གདུང་རྒྱུད་ཕྱོགས་སུ་འཕེལ་ཞིང་།ཞྭ་དཀར་འཆང་བའི་གཤེན་བསྟན་རིན་པོ་ཆེ་འཛིན་སྐྱོང་སྤེལ་གསུམ་བྱེད་པ་རྣམས་ཆོས་བརྒྱད་ཀྱི་དྲི་མས་མ་གོས།ཕྱོགས་ལྷུང་གི་གདོན་གྱིས་མ་གཙེས།ཕྲག་དོག་གི་ཚེར་མས་མ་མནར་བར།ཕྱིའི་གནས་གཞི་ལ་གཞན་རྐྱེན་དབང་གིས་འདུས་བྱས་རང་བཞིན་མངོན་ན་ཡང་།ནང་གི་བསྟན་པ་ནི་རི་རབ་བཞིན་དུ་བརྟན།ཉི་ཟླའི་འོད་ལྟར་གསལ།རྒྱ་མཚོའི་རླབས་ལྟར་འཕེལ་ནས་ད་ལྟའི་བར་དུ་གནས་སོ།།